‘Dronk’ polisieman skiet glo kind (2), vrouArgieffoto: Kent Williamson ŉ 35-jarige polisiekonstabel is in hegtenis geneem nadat hy glo sy 31-jarige vrou en tweejarige kind geskiet het. Moses Dlamini, woordvoerder van die onafhanklike polisieondersoek-direktoraat (Opod), het Woensdag gesê die voorval het Maandagaand in Khuma, oos van Klerksdorp in Noordwes, plaasgevind. “Die man het na bewering omstreeks 23:00 onder die invloed van alkohol by die huis aangekom, waarna hy en sy vrou rusie gemaak het,” het Dlamini gesê. Volgens Dlamini het ŉ buurman wakker geword toe hy geweerskote gehoor het. Hy het na die beampte se huis gegaan om ondersoek in te stel. “Die beampte het die buurman versoek om die polisie te bel. Die buurman het die beampte na sy kamer gevolg en gesien die vrou lê op die bed met haar kind langs haar. Daar was bloed reg oor die bed.” Die vrou is in die bobeen, arm en bors geskiet en is op die toneel dood. Die kind is in die voet geskiet en is na ŉ hospitaal geneem vir mediese behandeling. Die kind se toestand is stabiel. Die beampte is in hegtenis geneem in na die Orkney-polisiestasie geneem vir aanhouding. Hy moet binnekort in die Stilfontein-landdroshof verskyn op aanklagte van moord en poging tot moord. Opod ondersoek die skietery en het beslag gelê op die beampte se vuurwapen.